Ανακοίνωση της Επιτροπής σύμφωνα με το άρθρο 8 της οδηγίας 93/38/ΕΟΚ

(1999/C 156/03)

(Κείμενο που παρουσιάζει ενδιαφέρον για τον ΕΟΧ)

Κατάλογος των υπηρεσιών που θεωρούνται ως εξαιρούμενες, σύμφωνα με το άρθρο 8, από το πεδίο εφαρμογής της οδηγίας 93/38/ΕΟΚ του Συμβουλίου, της 14 Ιουνίου 1993, περί του συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών

Η οδηγία 93/38/ΕΟΚ καλύπτει, μεταξύ άλλων, και τις συμβάσεις που συνάπτονται από τους τηλεπικοινωνιακούς οργανισμούς όμως, η πρόσφατη απελευθέρωση των τηλεπικοινωνιών στην Ευρωπαϊκή Ένωση δεν δικαιολογεί πλέον την εφαρμογή των περιορισμών της οδηγίας στις περιπτώσεις όπου υφίσταται ουσιαστικός ανταγωνισμός. Το άρθρο 8 της οδηγίας προβλέπει ως προς το θέμα αυτό ότι οι αγορές υπηρεσιών οι οποίες λειτουργούν υπό καθεστώς ουσιαστικού ανταγωνισμού μπορούν να εξαιρεθούν από το πεδίο εφαρμογής της. Στην ανακοίνωση της για τις δημόσιες συμβάσεις στην Ευρωπαϊκή Ένωση(1), η Επιτροπή σημείωσε ότι θα εξετάσει την δυνατότητα εφαρμογής αυτής της διάταξης.

Προς τούτο, η Επιτροπή κάλεσε, με ανακοίνωση που δημοσιεύθηκε στις 2 Σεπτεμβρίου 1998 στην Επίσημη Εφημερίδα των Ευρωπαϊκών Κοινοτήτων(2), τους αναθέτοντες φορείς στον τομέα των τηλεπικοινωνιών, να της κοινοποιήσουν, σύμφωνα με την παράγραφο 2 του άρθρου 8 της οδηγίας 93/38/ΕΟΚ, τις υπηρεσίες των τηλεπικοινωνιών που θεωρούν, βάσει της παραγράφου 1 του προαναφερθέντος άρθρου, ότι δεν υπάγονται στο πεδίο εφαρμογής της προαναφερθείσας οδηγίας, δεδομένου ότι άλλοι φορείς είναι ελεύθεροι να προσφέρουν τις ίδιες υπηρεσίες στην ίδια γεωγραφική ζώνη και υπό τους ίδιους ουσιαστικά όρους(3).

Η Επιτροπή εξάλλου, στην τέταρτη έκθεσή της επί της εφαρμογής της ρύθμισης σε θέματα τηλεπικοινωνιών(4), διαπίστωσε τις προόδους που πραγματοποιήθηκαν από τα κράτη μέλη στην εφαρμογή του νομοθετικού πλαισίου που υποστηρίζει την πλήρη απελευθέρωση των αγορών τηλεπικοινωνιών. Σημείωσε, ειδικότερα, ότι οι Εθνικές Κανονιστικές Αρχές, βρίσκονται σε φάση λειτουργίας σε όλα τα κράτη μέλη και άρχισαν να εφαρμόζουν τις αρχές που τίθενται από τις ρυθμίσεις.

Η ανάλυση των δηλώσεων εξαίρεσης των φορέων ανάθεσης βασίσθηκε αφενός, σε στοιχεία που υποβλήθηκαν από τους φορείς και είναι ενδεικτικά μιας κατάστασης ανταγωνισμού de jure και de facto, όπως αναφέρεται από το Δικαστήριο των Ευρωπαϊκών Κοινοτήτων στην απόφασή του της 26ης Μαρτίου 1996 στην υπόθεση C-392/93 "The Queen v. H. M. Treasury, ex-parte British Telecommunications plc."(5) σχετικά με την ερμηνεία του ιδίου άρθρου σε προγενέστερη οδηγία(6), αφετέρου δε στη πρόοδο που επιτεύχθηκε από τα κράτη μέλη στην εφαρμογή των νομοθετικών ρυθμίσεων σε θέματα τηλεπικοινωνιών καθώς και στα συγκεκριμένα αποτελέσματα που είχε στις αγορές τηλεπικοινωνιών των κρατών μελών η ουσιαστική εφαρμογή των νομοθετικών μέτρων που ενσωματώθηκαν στο εθνικό δίκαιο, όπως προκύπτει από τα στοιχεία που περιέχονται στην προαναφερθείσα τέταρτη έκθεση. Η απελευθέρωση έχει τώρα επιτευχθεί στον τομέα των τηλεπικοινωνιών και ουσιαστικός ανταγωνισμός υφίσταται στα περισσότερα κράτη μέλη, παρά το ότι μερικά κράτη μέλη επωφελούνται ακόμη από μεταβατικές περιόδους σε ότι αφορά στην εφαρμογή του κανονιστικού πλαισίου περί τηλεπικοινωνίων.

Κατόπιν των ανωτέρω, η Επιτροπή δημοσιεύει, για ενημερωτικούς λόγους τον πίνακα των υπηρεσιών τηλεπικοινωνιών που δεν υπάγονται στο πεδίο εφαρμογής της οδηγίας 93/38/ΕΟΚ βάσει του άρθρου αυτής 8. Ο πίνακας θα ενημερωθεί σε συνάρτηση με την μελλοντική εξέλιξη των συνθηκών ανταγωνισμού στις αγορές τηλεπικοινωνιών. Η εφαρμογή του άρθρου 8 παράγραφος 1, έχει ως αποτέλεσμα οι αγορές από τους φορείς που παρέχουν μία υπηρεσία, η οποία εξαιρείται στην υπόψη γεωγραφική περιοχή, να μην υπόκεινται πλέον στις αναλυτικές διατάξεις της οδηγίας.

Η κατάταξη των υπηρεσιών σε κατηγορίες έγινε για να γίνει πιο εύκολη η ανάλυση της ύπαρξης ανταγωνισμού και για να βοηθηθεί η βιομηχανία στην κατανόηση των πρακτικών συνεπειών που έχει η απελευθέρωση των τηλεπικοινωνιών στην εφαρμογή των κανόνων περί δημοσίων συμβάσεων. Η Επιτροπή θεωρεί ότι συνολικά οι κατηγορίες αυτές καλύπτουν όλες τις τηλεπικοινωνιακές υπηρεσίες που αναφέρονται στο άρθρο 1 παράγραφοι 14 και 15 της οδηγίας και είναι σύμφωνες με την ορολογία του άρθρου 1 παράγρφος 4 στοιχείο γ) σημείο ii) της οδηγίας αυτής.

>ΘΕΣΗ ΠΙΝΑΚΑ>

(1) Οι δημόσιες συμβάσεις στην Ευρωπαϊκή Ένωση, ανακοίνωση της Επιτροπής, 11.3.1998, COM(1998) 143 τελικό.

(2) Ανακοίνωση προς τους αναθέτοντες φορείς του τομέα των τηλεπικοινωνιών (98/C 273/07) (ΕΕ C 273 της 2.9.1998, σ. 12).

(3) Τριάντα δύο αναθέτοντες φορείς από τα κράτη μέλη απάντησαν στην πρόσκληση της Επιτροπής.

(4) Ανακοίνωση στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών COM(1998) 594 της 25ης Νοεμβρίου 1998.

(5) 1996, Συλλογή ΔΕΚ Ι-1631.

(6) Οδηγία 90/531/ΕΟΚ του Συμβουλίου, της 17ης Σεπτεμβρίου 1990, σχετικά με τις διαδικασίες σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (ΕΕ L 297 της 29.10.1990, σ. 1).